ฝ่ายค้าน เตรียมผลักดันร่าง พ.ร.บ.ป้องกันและปราบปรามการทรมานและการกระทำให้เป็นบุคคลสูญหาย
นายสุทิน คลังแสง ประธานคณะกรรมการประสานงานพรรคร่วมฝ่ายค้าน (วิปฝ่ายค้าน) เปิดเผยภายหลังการประชุมวิปฝ่ายค้าน ว่า ที่ประชุมมีมติเตรียมที่จะผลักดันร่างพระราชบัญญัติแก้ไขเพิ่มเติมคำสั่งหัวหน้าคณะรักษาความสงบแห่งชาติ ที่ 19/2560 เรื่อง การปฏิรูปการศึกษาในภูมิภาคของกระทรวงศึกษาธิการ เข้าที่ประชุมสภาผู้แทนราษฎร และจะเลื่อนร่างพระราชบัญญัติป้องกันและปราบปรามการทรมานและการกระทำให้เป็นบุคคลสูญหายขึ้นมาพิจารณาต่อ เนื่องจากประเด็นดังกล่าวพบในสังคมปัจจุบันมากขึ้น จึงต้องรีบสกัดกั้น ซึ่งเชื่อว่าหากที่ประชุมให้ความร่วมมือ อภิปรายไม่มากนัก ร่างกฏหมายทั้ง 2 ฉบับ จะพิจารณาทันก่อนปิดสมัยประชุมรัฐสภา ในวันที่ 18 กันยายนนี้ โดยจะเจรจากับวิปรัฐบาลอีกครั้ง เรื่องข้อเสนอดังกล่าววิปฝ่ายค้าน กล่าวอีกว่า ฝ่ายค้านเตรียมเสนอญัตติด่วนขอตั้งกรรมาธิการวิสามัญ ติดตามและตรวจสอบการใช้งบประมาณเงินกู้ โดยมีข้อแม้ให้ฝ่ายค้านเป็นประธานกรรมาธิการฯ เพื่อเปิดโอกาสให้มีการตรวจสอบโดยไม่เสียงบประมาณโดยสูญเปล่า